Hussein Ali Montazeri
Hussein Ali Montazeri var en iransk ayatollah. Gennem lang tid stod Montazeri Khomeini nær og blev i 1985 udnævnt til hans efterfølger. Efter sin kritik af resultaterne af Irans islamiske revolution faldt han i unåde i 1989 og blev fjernet fra magten. Montazeri støttede Khatami, der vandt præsidentvalget i 1997.
1997-2005 kritiserede Montazeri fra sit hjem, hvor han i realiteten var sat i husarrest af de religiøse magthavere, skarpt det politiske system i Iran. Kernen i hans kritik var, at styret i Iran har udviklet sig til et despotisk teokrati, og han opfordrede til at reformere det politiske system, således at demokrati og menneskerettigheder kan respekteres. Hans kritik havde stor vægt, da han betragtedes som én af Irans førende religiøse autoriteter.